Menntaskólinn við Hamrahlíð ( hér eftir nefndur MH eða skólinn ) ber ábyrgð á vinnslu persónuupplýsinga sem fer fram hjá skólanum . Lögð er áhersla á að vinnsla upplýsinganna sé í samræmi við ákvæði laga um persónuvernd og vinnslu persónuupplýsinga nr. 90 / 2018 sem tóku gildi 15. júlí 2018 . Persónuverndarstefna MH skiptist í ytri og innri stefnu . Ytri stefnan beinist eingöngu að nemendum skólans og forráðamönnum þeirra og er birt á heimasíðu skólans . Innri stefnan beinist að starfsmönnum . Markmið hennar er að upplýsa starfsmenn um hvernig skólinn vinnur með persónuupplýsingar um þá . Innri stefnan er aðgengileg starfsmönnum á sameiginlegu svæði þeirra á Teams . Markmið ytri persónuverndarstefnu MH er að upplýsa nemendur og forráðamenn um hvernig skólinn vinnur með persónuupplýsingar um nemendur , hvers vegna hann safnar upplýsingum um hinn skráða , í hvaða tilgangi og hvað er gert við þær . Rétti einstaklings varðandi persónuupplýsingar er lýst og honum bent á úrræði óski hann eftir upplýsingum eða hann telur á sér brotið . MH leitast við að tryggja áreiðanleika , trúnað og öryggi persónuupplýsinga sem skólinn vinnur með hverju sinni . Persónuverndarstefna skólans kann því að taka breytingum í kjölfar reglubundins eftirlits og úttekta . Breytingar á stefnunni öðlast gildi við birtingu uppfærðrar stefnu á vefsíðu skólans , mh.is .